Койнинъ биринджиси 

- Амаан... Амет... Сен корьдинъми? Орталыкъ насыл къарышты... 
Нападжакъмыз энди? 

Алтмыш яшындаки къадын бир аякътан башкъа аякъкъа 
топаллап, оджакънынъ янына адымлады. Оданынъ ичи тынчыкъ ве 
ренксиз эди. 

- Къаве пиширеджем. Сен де ичедженъми? 

- Ичеджем - башыны телефонындан алып, йигит анасына бакъты. 
- Сен бир шей айта эдинъ, ана? 

- Хыяр аша... - мырынданды къадын. - Коюмизде эркеклер 
къалмады дейим! Эписи къачты. Нападжакъмыз энди? 

- Эписими? - апансыздан догъгъан меракъ, телефонны четке 
алмагъа меджбур этти. - Бай-Сервер де кеттими? Сопа-Алим да? - 
бираз даа рухланып, - я анавы мамий Эскендер, о да зувды? 

Къадын огълуна бакъып, башынен саллады. 

- Вай анам! Байрам да бу, аначыгъым! 

Амет еринден атылды, аман-аман къартал киби эллерини 
яйдырып, агъыр аванынъ арекетлерини текрарлап башлады. Сонъ, 
сагъ аягъындан къыскъа олгъан сол аягъыны котерип, чобан авасына 
кечти. 

Велиде апте козьлерини тавангъа чевирип: «Ярабби, балама 
сагълыкъ бермединъ, ич олмадым, акълыны алма, напарым мен бу 
делибашны бир озюм?» 

- Аначыгъым! Анъламайсынъмы? Шимди сенинъ энъ азиз 
хаялынъ керчеклешмек узьре! 

- Ангиси аджеба? - мыскъылнен тикилип бакъты Велиде. 

- Мына бакъ, Эска кетти? Кетти. Сабрик кетти? Кетти. Осик 
кетти? Кетти. Шимди не олды? Къозучыкълар бир озю отлана. 
Чобанлары ёкъ... 


- Не? 
- Уфф, ана... Къызлар дейим... Тек башларына къалдылар. Шимди 
бойдакъларны къыдырсанъ - тапамазсынъ! Шубесиз, бу меним 


шансым! Шимди ангисини истесем, озюме алырым! О-о, эвимизнинъ 
мына бу парчасыны къурып битирсек те, сонъ экинджи апайны да 
алмакъ мумкюн. Охо-хо! - Амет ичиндеки серотонинни тутамайып, 
чылгъын-чылгъын ойнамагъа башлады. - Тасавур этесинъми, бир 
кереден не къадар торун олур сенде? Сен бунъы истемединъми? 

- Вай тёвбе... сенинъ агъзынъ айткъаныны къулакъларынъ 
эшитеми? Тентек, булар насыл этип акълынъа келе я? Шимди не 
вакъты, не де ери дегиль. Яшынъ отуздан кечти, башынъа акъыл 
кирмеди... 

- Аят девам эте, анълайсынъмы? Энъ азими де къазаныр. Мына 
айт, манъа давет кельдими? Ёкъ. Джедвельде адым бармы? Ёкъ. 
Демек мен мында къалып, бутюн къыз-къадынларымызгъа саип 
чыкъарым. Эндиден де манъа Амет дегиль, Азим-Амет деп айт. Бу 
аятымнынъ янъы саифесидир! 

- Чылдырды... валлахи чылдырды... билляхи чылдырды... 

Къадыннынъ вайвалдамаларыны джезбеден къачкъан къаве 
кестирди. 


- Тёвбе Яраббим... Отуз учь кере къульвалла окъумасам олмаз 
гъалиба. Амет, манъа карвалол кетир, юрегим тутты... 


Жжжж 


Сокъакъта акъсап кеткен, къыскъа бойлу, сантырач кепканы эр 
дакъкъа тюзеткен Амет корюнди. Юзю токъал, тебессюми чарпыкъ. 
Азбардан азбаргъа бакъып, Амет (эндиден Азим-Амет) анасы айткъан 
хаберге исбат къыдыра эди. 

- Амма да шанс, амма да берекет! - деп, къомшу Анифенинъ эвине 
бурды. 

- Анифе! Эвдесинъми? Ач къапыны, оладжакъ акъайынъ кельди! 

- Делирдинъми сен? - деп къаршылады оны Анифе. - Мийинъни 
тамамынен саттынъ ёкъса? 

Амет сол аягъыны догъуртаракъ, азбаргъа кирди. 

- Сенинъ кескин акъылчыгъынъдан айланайым. Пиширсе бир 
къаве, санъа барып еткендже, эшек киби болдурдым. Нефесим 
тутулды. Отурып, раатланмакъ керек... 

Амет даветни беклемеден, ашханеге кирди. Къомшусындан бойле 
арсызлыкъны беклемеген къыз, мусафирге исьяннен бакъты. 

- Амет, хайырдыр? Лафларынъны анълатырсынъмы? 

- Мемнюниетнен, гулюм! Санъа эльверишли теклифим бар. 
Отурчи яныма. Бильгенинъ киби, йигитлеримиз кетти, ким не вакъыт 
къайтаджакъ, эм де къайтармы белли дегиль. Севгилинъ де, 
анълагъаным киби, къачты... Сен исе энди йигирми секиз 
яшындасынъ. Аиле къурмакъ, ана олмакъ акъкъынъ бар. Эм де 
гонълюнъ янгъыз къалса, мен даянамам, онынъ ичюн санъа 
эвленмеге теклиф этем. Билесинъ де, мен истенильген бир адамым, 
шимди исе... - къабарып турды Амет, - коюмизнинъ биринджи йигити 
олдым! Эм де насыл! 

- Ээ... эм де насыл... - кульдю Анифе, - кунюмиз санъа къалса, 
ишимиз къартоп... - деди къыз. - Теклиф керчектен де меракълы ве 
бекленильмеген... башыма тола киби... - Анифе еринден турып, 
къапугъа догъру адымлады, - бельки де сен башкъа къызларгъа 
айланып келирсинъ? Эминим, иляки истегенлер олур. Буюр! - деп, 
къапуны ачты ве мусафирге ёлны косьтерди. 

- Эх, Анифешка, Анифешка... - деди Амет... - Сонъки пешман - 
башкъа душман! Къавенъ керекмей. Чапкъаларсынъ сен даа меним 
артымдан... 


Жжжж 


Бутюн кунь койнинъ биринджиси эвден эвге, сокъакътан 
сокъакъкъа юрьди. Оны кими аджыды, кими мыскъыллады, кими 
устюнден кульди, кими эвден сопанен озгъарды. Заваллы Азим - 
къараман. Екяне йигит олса да, часты ачылмады. Амма Къырым 
тургъандже, келинлер де олур, - дейлер. Ярым кунь ичинде 
Аметнинъ намы къомшу къасабаларгъа даркъалды. Акъшамгъа исе 
бутюн инстаграм онынъ акъкъында лаф эте эди. 

Сабасына Аметнинъ эви янында бир араба токътады. Узун бойлу, 
арыкъ адам камерасыны чыкъарып, съемканы япмагъа 


азырланмакъта эди. Шу арада машна къапусы ачылды ве ичинден 42- 
нджи аякъ ольчюли кроссовкалар корюнди. Оларнынъ артындан беяз 
келинлик. Ниает, арт отургъычтан, фышнап-фышнап, шишман бир 
къыз чыкъты. О, бутюн сокъакъкъа: 


- Амет! Амет! Чыыыкъ! Апайынъ кельди! - къычырып, этрафта 
шамата котерип башлады. 

- Не ола мында? - деп чыкъты азбардан Амет. - Сиз де 
кимсинъиз? 


Мешур йигитни корьген инста-къыз, операторына: 

– Тез, тез, тез, башлайыкъ. Джанлы яйын бер! - деп авале этти. 

- Ну, +что ж+ , достлар! Бу кунь кельди. Э, сиз эр шейни догъру 
анъладынъыз, манъа да бир прынц тапылды. Юрегимни ойнаткъан, 
эсимни алдыргъан... - келин тедбирли шекильде деметни элине алып, 
девам этти, - Антерим де устюмде, дувагъым да башымда... - бираз 
агъламсырап, - бугунь биз эвленеджекмиз! Ким беллейсинъиз меним 
севгилим оладжакъ? Косьтерейиииим! Па-баам, тазе, сыджакъ 
хаберлерде окъугъанынъыз Амет-Азим эфенди! 

Олдукъча пичимсиз инста-къыз Аметке догъру чапты: 

- Севгилим! Сени не къадар бекледим! Не къадар къыдырдым! 
Сен мында цивилизация кечмез, асфальт къоюлмаз бир койде 
экенсинъ! Мына мен, сенинъ джанынъ-джигеринъ, озюм кельдим! 
Сен бахтлысынъмы? 

Инста-къыз Аметни котерип, айландырмагъа башлады. 

- Биз сеннен энъ дюльбер масалда яшармыз! Сен, мен, бизим дёрт 
баламыз ве сары мышыкъ. Бу кунь кельгенине инанмайым! Ууиии... 
Мени чимченъиз лютфен! 

Шу арада келиннинъ дувагъы къопты ве ельден Аметнинъ 
анасына, там онынъ бетине сарылды. 

- Мына, корьдинъизми, достлар? Мына +какой хороший знак+ ! 
Къайнанам дувагъымны тутты, демек мени севеджек! Мен энъ 
частлы инсаным! 

Саба перфомансына сокъакъ адамлары топлашып башлады. 

- Ахаха! Ал санъа, келин, Аметка! Тамам санъа коре! Барем сен 
онъа акъайгъа чыкъ, бакъ насыл кучьлю ве джесюр! Оннен 
аякъланмазсынъ! - эриштирип башладылар адамлар. 

Бутюн буларны корьген Амет, шашмалап: 

- Ана! Ана! - къычырып, анасына чапты. - Мени бу джанавардан 
къуртар, ана! 

Бутюн эали талакълары къата-къата кульди. 

Ана ште, севги зорбалыкънен олмаз, гонъюль берсенъ олур! 

